Παραιτήθηκε το απόγευμα της Παρασκευής ο αναπληρωτής υπουργός Προστασίας του Πολίτη, Νίκος Τόσκας, στον απόηχο των καταστροφικών πυρκαγιών στην ανατολική Αττική.

Ο κ. Τόσκας συναντήθηκε με τον πρωθυπουργό στο Μέγαρο Μαξίμου και επανήλθε στην παραίτηση που είχε καταθέσει την προηγούμενη εβδομάδα, την οποία έκανε δεκτή ο κ. Τσίπρας

Οι αρμοδιότητες Προστασίας του Πολίτη περιέρχονται στον Υπουργό Εσωτερικών κο Πάνο Σκουρλέτη.

Σε σχετική ανακοίνωση το Γραφείο Τύπου του Πρωθυπουργού αναφέρει:

«Ο Πρωθυπουργός είχε πριν από λίγο συνάντηση με τον αναπληρωτή Υπουργό για την Προστασία του Πολίτη, κο Νίκο Τόσκα.

Ο κος Τόσκας, κατά τη διάρκεια της συνάντησης και με δεδομένο ότι έχει παρέλθει η κατάσταση έκτακτης ανάγκης, επανήλθε στην παραίτηση που είχε καταθέσει στον Πρωθυπουργό την προηγούμενη εβδομάδα.

Ο Πρωθυπουργός έκανε δεκτή την παραίτηση του κου Τόσκα και τον ευχαρίστησε για την συνεργασία όλων των τελευταίων χρόνων.

Οι αρμοδιότητες Προστασίας του Πολίτη περιέρχονται στον Υπουργό Εσωτερικών κο Πάνο Σκουρλέτη»

Σε δήλωση του, μετά την ανακοίνωση της παραίτησης, ο κ. Τόσκας αναφέρει, μεταξύ άλλων, ότι «η φυσική καταστροφή και οι απώλειες ξεπερνούν τη βούλησή μου να συνεχίσω», ευχαριστώντας παράλληλα τον πρωθυπουργό «για την εμπιστοσύνη με την οποία με περιέβαλε όλο αυτό το χρονικό διάστημα κατά το οποίο μου ανέθεσε κυβερνητικά καθήκοντα»

Από την πλευρά του, ο κ. Τσίπρας, με ανάρτησή του στο Twitter, τονίζει: «Η γενναιότητα ενός στρατηγού δεν μετριέται μόνο την ώρα της μάχης, αλλά και την ώρα του απολογισμού».